પશ્ચિમમાં ચુંબન એટલે બે વત્તા બે એમ ચાર હોઠ થાય તેટલી સરળ વાત છે. પણ અહિ ઘર આંગણે મૂછનું ચલણ વધારે હોવાથી ચુંબનથી નાજુક અને મજબૂત એમ દરેક પ્રકારની સ્ત્રીઓને કદાચ ભાલા ભોંકાતા હશે કે ગમે તે હોય, ચુંબનને જાહેરમાં અથવા તો જાહેરમાં ચુંબનને, કે બંને ને, હજી પણ ઘૃણાની દ્ગષ્ટિએ જોવામાં આવે છે, અને ખુબ જ આનાકાની સાથે કરવામાં આવે છે. વર્ષો સુધી તો હિન્દી ફિલ્મોમાં હીરો-હિરોઈનનાં હોઠ એકાદ ફૂટ જેટલા નજીક પહોંચે એટલે ચુંબનનાં દ્રશ્યને બદલે ફૂલ પર ભમરો બેસતો હોય તેવું દ્રશ્ય આવી જતું. અને એ પછીના સીનમાં હીરોને ખુશખુશાલ મુદ્રામાં અને સ્ત્રીને ભાગતી બતાવતા. આ ઘણું સૂચક છે. આમાં ભમરાને તો રસ મળતો હશે એ નક્કી, પણ ફૂલને કેવું ફિલ થતુ હશે તે કોઈ મુછાળાની કિસ પછી ભાગતી સ્ત્રીને ઊભી રાખીને પૂછો તો ખબર પડે! જોકે આજકાલ હિન્દી ફિલ્મોમાં મૂછધારી હીરો સાથે કિસિંગ સીન તો કમલ હાસન (હે રામ) જેવા અપવાદ બાદ કરો તો ગણતરીનાં જ જોવા મળે. બાકી શશિ (સત્યમ શિવમ સુન્દરમ), વિનોદ ખન્ના (દયાવાન), આમિર (રાજા હિન્દુસ્તાની), માધવન (ગુરુ), હ્રીતિક (ધૂમ-૨), ઈમરાન (અનેક !) જેવા હિન્દી ફિલ્મોના ટોપ ચુંબન દ્રશ્યો ન-મુછીયાઓને ભાગે જ આવ્યા છે. તો મુછ્ધારીઓ કાલ સવારે જ સલુનમાં લાઈન લગાવી દો, અથવા તો પછી ફિલ્મ પ્રોડ્યુસર્સ વિરુદ્ધ મોરચો કાઢો!